《和刘美中尚书听宝月弹桃源春晓》
宋代·王庭圭

何年凿源开混茫，桃花两岸吹红香。烟消远浦生微阳，渔舟误行溪水长。

溪回岸转山隙光，疑有绛阙仙人房。居民争出罗酒浆，花间笑语音琅琅。

抱琴释子眉发苍，响泉韵磬鸣长廊。能谈往事悲孟尝，昔时台沼今耕桑。

又如勇士赴敌场，坐令游子思故乡。清猿抱木号鸿荒，孤吟划见丹凤翔。

曲终待月西南厢，重调十指初不忙。如见古画秦衣裳，春天百鸟争颉颃。

桃源归来今已忘，弹到落花空断肠。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。